**Erika Vikman** on suomalaislaulaja Erika Vikmanin 20. elokuuta 2021 julkaistu ensimmäinen studioalbumi. Albumi julkaistiin julkaisupäivänään digitaalisesti ja CD:nä. Marraskuussa 2021 siitä julkaistiin myös vinyylipainos.

Taustaa
-------

Vikman voitti Seinäjoen Tangomarkkinoiden laulukilpailun vuonna 2016. Seuraavana vuonna hän solmi levytyssopimuksen Sony Musicin kanssa, mutta ei saavuttanut mainittavaa menestystä. Kesällä 2018 Vikman tutustui Arttu Wiskarin taustalla oleviin henkilöihin ja ilmoitti lauluntekijä Janne Rintalalle olevansa kiinnostunut yhteistyöstä. Vikman halusi uudistaa artisti-imagonsa ja on kertonut halunneensa olla "sopimaton tai kuriton nainen", "leikittelevä", "provosoiva" sekä "junttidiskon kuningatar". Vikmanin levytyssopimus Sonyn kanssa purettiin ja hänet kiinnitettiin Mökkitie Recordsin artistiksi pian ensitapaamisen jälkeen.

Vikmanin ja Mökkitie Recordsin ensivaiheita nähtiin Ylen esittämässä *Unelmia ja studiohommia* -sarjassa. Jaksossa 9 ("Juntimpaa ei ole") Vikman käy syksyllä 2018 äänittämässä Mökkitie Recordsin studiolla ensimmäistä versiota albumilla olevasta "Pizza"-kappaleesta.

Kappaleet
---------

Albumilla on 11 kappaletta, joista ensimmäinen ja viimeinen raita ovat täysin instrumentaaleja ("Intro" ja "Outro"). Albumin pääasiallinen säveltäjä ja sanoittaja on Janne Rintala. Kappaleiden muita tekijöitä ovat muun muassa Mika Laakkonen, Kaisa Korhonen ja Saskia Vanhalakka. Laakkonen on myös tuottanut kaikki albumin kappaleet, Timo Ruokolan tuottamaa "Amorin siivet" -kappaletta lukuun ottamatta.

Albumin ensimmäinen single oli tammikuussa 2020 julkaistu "Cicciolina", jolla Vikman osallistui *Uuden Musiikin Kilpailuun*. Vikman sijoittui kilpailun toiseksi Aksel Kankaanrannan voittaessa "Looking Back" -kappaleellaan. Unkarilais-italialaisesta pornonäyttelijästä Cicciolinasta inspiraationsa saanut kappale oli syntynyt Vikmanin nähtyä dokumentin Cicciolinasta ja innostunut hänen elämästään. Kappale on tehty kunnianosoituksena Cicciolinan rohkeudelle.

Albumin kappaleiden teemoja ovat naisellisuus, seksuaalisuus, armahdus ja hyväksyntä ("Pyhä Erika"), aikuisviihteen katselu ("Pizza"), yksinäisyys ("Amorin siivet"), häpeä itsensä ilmaisusta ("Häpeä") sekä ulkopuolisuuden tunne ja syrjiminen ("Syntisten pöytä")

### Kappalelista

|  |
| --- |
| Nro | Nimi | Säv&san | Kesto |  |
| 1. | Intro | Janne Rintala | 1.13 |
| 2. | Cicciolina | Rintala, Mika Laakkonen, Erika Vikman, Saskia Vanhalakka | 2.58 |
| 3. | Aikuisten rannekkeet | Rintala, Vanhalakka | 3.14 |
| 4. | Pyhä Erika | Rintala, Kaisa Korhonen | 3.26 |
| 5. | Ei rakkaus kulu käyttämällä | Rintala, Saara Törmä | 3.39 |
| 6. | Pizza | Rintala | 3.10 |
| 7. | Häpeä | Rintala, Korhonen | 3.23 |
| 8. | Tääl on niin kuuma (feat. Arttu Wiskari) | Aku Rannila, Rintala, Jonas Olsson | 2.55 |
| 9. | Amorin siivet | Rintala, Korhonen | 3.40 |
| 10. | Syntisten pöytä | Rintala, Kaisa Korhonen, Laakkonen | 3.43 |
| 11. | Outro | Rintala | 1.02 |
| 32.23 |  |

Singlet
-------

Albumin ensisingle "Cicciolina" nousi Suomen viralliselle singlelistalle kahdeksaksi viikoksi sijoittuen parhaimmillaan viidenneksi (vk 11/2020). Radiolistalla kappaleen paras sijoitus oli 16 (vk 20/2020). Kappale nousi kesällä 2021 kahteen otteeseen jälleen radioiden soitetuimpien top 40:een. Single on saavuttanut platinalevyn. Kappaletta on tituleerattu ensimmäiseksi Uuden Musiikin Kilpailusta nousseeksi hitiksi.

Elokuussa 2020 julkaistu toinen single "Syntisten pöytä" kasvoi edeltäjäänsä suuremmaksi hitiksi. Singlelistalle se sijoittui 14 viikoksi ollen parhaimmillaan listan kolmantena. Radiosoitossa kappale nousi soitetuimmaksi kappaleeksi tammikuun viidennellä viikolla 2021. Single on saavuttanut platinalevyn. Kappale oli ehdolla Vuoden biisi -kategoriassa vuoden 2021 Emma-gaalassa.

Huhtikuussa 2021 julkaistu "Häpeä"-single ei noussut edeltäjiensä kaltaiseksi hitiksi. Singlelistalle se nousi vain yhdeksi viikoksi sijalle 15 ja radiosoitossa sen paras sijoitus oli 40:s.

Kesäkuussa 2021 julkistettiin kyseisen vuoden Kesäkumi-kampanjan tunnuskappaleen esittäjien olevan Erika Vikman ja Arttu Wiskari. "Tääl on niin kuuma" oli ollut tekeillä jo ennen kampanjaan päätymistä. Kampanjan myötä kappaleen sanoituksiin tuli lisätä sana "kesäkumi", joka sijoitettiin toisen kertosäkeen loppuun. Ennen Wiskarin päätymistä duettopariksi kappaleelle oli kysytty mukaan ainakin Popeda-yhtyettä, joka oli kuitenkin kieltäytynyt. Singlelistalla kappale on ollut parhaimmillaan kuudes, radiosoitossa 22:ntena.

Vastaanotto
-----------

| Kriitikoiden vastaanotto |
| --- |
| Arvostelupisteet |
| Julkaisu | Pisteet |
| *Helsingin Sanomat*Aleksi Kinnunen | 3/5 tähteä |
| *Savon Sanomat*Arttu Seppänen | 3/5 tähteä |

Albumi nousi ensimmäisellä listaviikollaan (vk 34/2021) Suomen virallisen albumilistan ensimmäiselle sijalle. CD-version myynti nosti levyn fyysisen albumilistan toiselle sijalle, vain eteläkorealaisen Stray Kids -yhtyeen *Noeasy*-albumia myytiin enemmän. Toisella viikolla albumin sijoitus albumilistalla oli kuudes, fyysiseltä listalta *Erika Vikman* putosi kymmenen myydyimmän joukosta.

*Helsingin Sanomien* arviossa Aleksi Kinnunen kuvailee *Erika Vikmanin* sävellyksiä hyviksi mutta yllätyksettömiksi, albumia kokonaisuudessaan puolestaan tutuksi ja turvalliseksi. Seksi näkyy sanoituksissa lähinnä kaksimielisyyksinä, ja "härskiyden" puutetta Kinnunen pitää myönteisenä. Suomalaisen junttidiskon lisäksi albumilla on vaikutteita myös italodiskosta, jota maltillisesti päivitetään modernimpaan tyyliin. Kinnusen mukaan Vikman on 2020-luvun "kevyt-Kikka", joka vastaa "ajassa ilmenevään nostalgianälkään vähän kuin *Onnenpyörän* ja *Bumtsibumin* kaltaisten ohjelmien uusintaversiot. [– –] Uppoutuminen reiluksi puoleksi tunniksi hölmöön Cicciolina-maailmaan on toki hauskaa", mutta arvostelija jää kaipaamaan "Syntisten pöydän" kaltaisia kunnianhimoisempia sävellyksiä.

*Savon Sanomien* arviossa Arttu Seppänen kuvaili albumia tyypilliseksi suomidiskolevyksi, sillä sen "biisimateriaali" on epätasaista, mutta kokonaisuutena täysin kuunneltavaa ja viihdyttävää. Myös Seppänen nosti arviossaan "Syntisten pöytä" -kappaleen albumin parhaaksi.

Lähteet
-------

1. 1 2 3 4  Suomen virallinen lista: Erika Vikman – Erika Vikman *Musiikkituottajat*. Viitattu 29.8.2021.
2. ↑  Cicciolina - Single *music.apple.com*. Apple Music. Viitattu 15.8.2021.
3. ↑  Syntisten pöytä - Single *music.apple.com*. Apple Music. Viitattu 15.8.2021.
4. ↑  Häpeä - Single *music.apple.com*. Apple Music. Viitattu 15.8.2021.
5. ↑  Tääl on niin kuuma - Single *music.apple.com*. Apple Music. Viitattu 15.8.2021.
6. ↑  Erika Vikman julkaisee debyyttialbuminsa 20.8.  28.7.2021. Warner Music Finland. Viitattu 15.8.2021.
7. ↑  Vikman, Erika - Erika Vikman LP *8raita.fi*. 8raita.  Arkistoitu 29.8.2021. Viitattu 29.8.2021.
8. ↑  Tangokuningatar 2016 - Erika Vikman Yle. Viitattu 29.8.2021.
9. ↑  Järveläinen, Satu: Tangokuningatar 2016 on Erika Vikman  9.7.2016. Yle. Viitattu 29.8.2021.
10. 1 2 3 4 5  Onninen, Oskari: Erika Vikman on aina halunnut diskokuningattareksi, mutta se on kivinen tie – "Tää on sitä mitä mä haluan tehdä, saatana!" *Image*.  19.8.2021. Apu.fi. Viitattu 29.8.2021.
11. 1 2 3  Salmi, Virpi: Erika Vikman murskaa normeja: "Haluan vapauttaa ihmiset päänsisäisistä stigmoista." *Gloria*.  5.8.2021. Viitattu 29.8.2021.
12. 1 2 3  Vedenpää, Ville: Näin Erika Vikmanista tuli junttidiskon kuningatar – seksi ja samaistuttavuus tekivät entisestä tangokuningattaresta tähden *Yle Uutiset*.  14.8.2021. Viitattu 29.8.2021.
13. ↑  Unelmia ja studiohommia – Jakso 9: Juntimpaa ei ole *areena.yle.fi*.  12.2.2019. Yle Areena. Viitattu 29.8.2021.
14. 1 2  Erika Vikman *open.spotify.com*. Spotify. Viitattu 29.8.2021.
15. ↑  Suomen euroviisuedustaja on Aksel Kankaanranta kappaleellaan Looking Back!  7.3.2020. Yle. Viitattu 29.8.2021.
16. ↑  Junttidiskon kuningattareksi itsensä kruunannut Erika Vikman uran kääntöpuolesta: "Koen olevani välillä tosi yksinäinen" *MTVuutiset.fi*.  27.8.2021. Viitattu 29.8.2021.
17. ↑  Ruohisto, Wilma: Erika Vikman loi itselleen seksiä tihkuvan imagon ja valloitti suomalaiset – paljastaa nyt, mistä hän haaveilee kaikessa hiljaisuudessa *Ilta-Sanomat*.  21.8.2021. Viitattu 29.8.2021.
18. 1 2  Hätinen, Jukka: "Nyt on junttiuden aikakausi" – haastattelussa Erika Vikman *Rumba*.  20.8.2021. Viitattu 29.8.2021.
19. 1 2 3  Suomen virallinen lista: Erika Vikman - Cicciolina Musiikkituottajat. Viitattu 29.8.2021.
20. ↑  Määttä, Jasmin: Ennen Cicciolinaa Erika Vikmanilla ei ollut faneja eikä vihaajia – nyt artistin sanoma puhuttaa jopa teologeja *MTVuutiset.fi*.  6.9.2020. Viitattu 29.8.2021.
21. 1 2  Suomen virallinen lista: Erika Vikman - Syntisten pöytä Musiikkituottajat. Viitattu 29.8.2021.
22. 1 2  Erika Vikman julkaisee uuden häpeästä kertovan singlen tänä yönä  8.4.2021. Warner Music Live. Viitattu 29.8.2021.
23. ↑  Emma-ehdokassarjat 2020 – Biisi Emma Gaala.  Arkistoitu 29.8.2021. Viitattu 29.8.2021.
24. ↑  Suomen virallinen lista: Erika Vikman - Häpeä Musiikkituottajat. Viitattu 29.8.2021.
25. ↑  Erika Vikmanilta ja Arttu Wiskarilta kuuma duetto – Kappale on tämän vuoden kesäkumibiisi  4.6.2021. Warner Music Live. Viitattu 29.8.2021.
26. ↑  Suomen virallinen lista: Erika Vikman, Arttu Wiskari - Tääl On Niin Kuuma Musiikkituottajat. Viitattu 29.8.2021.
27. ↑  Suomen virallinen lista: Erika Vikman & Arttu Wiskari - Tääl On Niin Kuuma Musiikkituottajat. Viitattu 12.9.2021.
28. 1 2  Kinnunen, Aleksi: Erika Vikmanin levyn kaksi­mielisyydet ovat vaivaannuttavia, mutta ajattomat sävellykset toimivat – Viime vuoden hitti­singlen asettamat odotukset jäävät lunastamatta *Helsingin Sanomat*.  17.8.2021. Viitattu 18.8.2021.
29. 1 2  Seppänen, Arttu: Levyarvio: Erika Vikmanin albumi osuu juuri oikeaan aikaan, eikä edes epätasainen biisimateriaali ole este uudelle "junttidiskon" kuningatterelle *Savon Sanomat*.  23.8.2021. Viitattu 31.8.2021.
30. ↑  Suomen virallinen lista: Fyysinen albumilista 34/2021 *Musiikkituottajat*. Viitattu 29.8.2021.

Aiheesta muualla
----------------

* *Erika Vikman* -albumi Discogs-sivustolla
* Erika Vikman esittää albuminsa kappaleita YleXPop-tapahtumassa kesäkuussa 2021 | Yle Areena